钦定古今图书集成/明伦汇编/交谊典/第051卷 > 《仪礼》 > 《乡饮酒礼》
## 钦定古今图书集成/明伦汇编/交谊典/第051卷 > 《仪礼》 > 《乡饮酒礼》

《乡饮酒》之礼，“主人就先生而谋宾介。”

〈注〉主人，谓诸侯之乡大夫也。先生，乡中致仕者。宾、介，处士，贤者。《周礼》大司徒之职，“以乡三物教万民而宾兴之：一曰六德，知、仁、圣、义、忠、和；二曰六行，孝、友、睦、姻、任、恤；三曰六艺，礼、乐、射、御、书、数。”乡大夫以正月之吉受法于司徒，退而颁之于其乡吏，使各以教其所治，以考其德行，察其道艺。及三年大比，而兴贤者能者。乡“老及乡大夫帅其吏与其众寡，以礼礼宾之，厥明献贤能之书于王。”是礼乃三年正月而一行也。诸侯之乡大夫贡士于其君，盖如此云。古者年七十而致仕，老于乡里，大夫名曰父师，士名曰少师，而教学焉，恒知乡人之贤者，是以大夫就而谋之，贤者为宾，其次为介，又其次为众宾，而与之饮酒，是亦将献之以礼，礼宾之也。今郡国十月行此饮酒礼以党正，每岁邦索鬼神而祭祀，则以礼属民而饮酒。于序，以正齿位之说。然此篇无正齿位之事焉。凡乡党饮酒，必于民聚之时，欲其见化知尚贤尊长也。《孟子》曰：“天下有达尊”，三爵也，德也、齿也。〈疏〉处士者，有德行道艺而未仕者也。贤者，即德行者也。能者，即道艺者也。乡老，谓三公二乡公一人也。云“诸侯之乡大夫贡士于其君，盖亦如此”者，无正文，故云“盖”也。又曰：“若据乡贡一人，其介与众宾不贡之矣，但立介，与众宾辅宾，行乡饮酒之礼，待后年还以贡之耳。”案《射义》云“‘古者天子之制，诸侯岁献贡士’。注引旧”说，大国三人，次国二人，小国一人。大国三乡，次国二乡，小国一乡。所贡之士与乡同，则乡送一人至君所，其国有遂，数亦同。其乡并有公邑采地，皆有贤能贡之，而贡士与乡数同。不言遂与公邑采地所贡者，盖当乡送一人至君所，君又总校德之大小，取以贡之，纵取乡外，仍准乡数为定。乡大夫虽行饮酒礼，宾之于君。其简讫仍更行饮酒礼，宾之于王。又曰：“《礼记》云：‘岁十二月，合聚万物而索飨之’。周谓之十二月，即夏之十月，农功毕而蜡祭。是月党正聚民于序学中，以三时务农，将阙于礼，此时农隙，故行正齿位之礼。六十者坐，五十者立侍，六十者三豆，七十者四豆，八十者五豆，九十者六豆。年长者在上”，是正齿位之法也。汉时十月饮酒礼取《党正》之文，此篇则无党正、正齿位法也。“民聚之时”，谓大比、大蜡之时。“尚贤”据此篇，《乡饮酒》“尊长”据党正《乡饮酒》也。但党正饮酒，以乡大夫临观行礼，或乡大夫居此党内，则亦名乡饮酒也。引《孟子》者，以证乡大夫饮酒是尚德也；党正饮酒尚齿也。爵于此无所当，连引之耳。或曰：“宾若有遵者”一章，即《尚爵》之义也。

右谋宾介

主人戒宾，宾拜辱，主人答拜。乃请宾，宾礼辞许。主人
再拜，宾答拜。

〈注〉戒，警也，告也。拜辱，出拜其自屈辱至己门也。请告以其所为来之事。不固辞者，素所有志。〈疏〉知宾出门者，见《冠礼》主人宿宾，宾出门左，《乡射》戒宾亦出门故也。士相见固辞，此礼辞即许者，宾已知欲贡己，又以学习德业，情意相许也。案《冠礼》主人先拜，宾答拜。此宾先拜，主人答拜者，彼《冠礼》主人戒同寮尊，又使之加冠于子，尊重之，故主人先拜。此则乡大夫尊矣，宾是乡人卑矣，又将贡己，宜尊敬主人，故宾先拜辱也，是以下文云“宾拜辱”者，以送谢之也。

主人退，宾拜辱。

〈注〉退犹去也，去又拜辱者以送谢之。

介亦如之。

〈注〉“如戒宾”也。〈疏〉不言众宾，众宾德劣，但谋介时亦当谋之，故上注兼言其次为众宾。至于戒速之日，必当遣人戒速，使知但略而不言，故下云“宾及众宾皆从之”是也。《乡饮酒义》云“主人亲速宾及介，而众宾自从之也。”

右戒宾介

乃席宾、主人、介。

〈注〉席，敷席也。夙兴往戒，归而敷席，宾席牖前南面

主人席，阼阶上西面；介席，西阶上东面。

众宾之席皆不属焉。

〈注〉席众宾于宾席之西。“不属”者，不相续也。皆独坐，明其德各特。〈疏〉《乡射》云：“席宾南面，东上，众宾之席继而西。”此众宾之席亦当然。但《乡射》言继者，甫欲习众庶，未有所殊别，此乃特贡于君，故众宾之席皆不属焉。虽不属，犹统宾为位，同南面也。

尊两壶于房户间，斯禁有元酒在西。设篚于禁南，东
肆，加二勺于两壶。

〈注〉禁禁切地无足者，元酒在西上也。肆，陈也。〈疏〉凡设尊之法，醴尊见其质，皆在房内，《冠礼》礼子，《昏礼》礼妇是也。酒尊皆于显处见其文，此及醮子，与《乡射》《特牲》《少牢》、有司彻是也。言东肆，以头首为记，从西向东为肆，则大头在西也。斯，澌也，澌，尽之名，故知切地无足。《昏礼》《冠礼》皆云“禁”者，士礼以禁戒为名，是以《玉藻》云：“大夫侧尊用棜，士侧尊用禁。”注云：“棜，斯禁也。大夫士礼之异也。”《礼器》云：“大夫士棜禁。”注云：“棜斯禁也。”“谓之棜”者，《特牲礼》云：“实兽于棜。”注云：“棜之制，如今大木舆矣。”则棜是舆，非承尊之物，以禁与斯禁无足似舆，故名为棜。若然，士之棜禁，大夫之斯禁，名虽异，其形同，是以礼器同名棜禁也。若天子诸侯承尊之物，谓之丰，上有舟也。

设洗于阼阶东南，“南北以堂深，东西当东荣。水在洗
东，篚在洗西，南肆。”

〈注〉《荣屋翼》：〈疏〉云“南北以堂深”者，堂深谓从堂廉北至房屋之壁，堂下洗北，去堂远近深浅，取于堂上深浅。假令堂深三丈，洗亦去堂三丈，以此为度。云“荣屋翼”者，荣在屋栋两头，与屋为翼，若鸟之有翼，故《斯干》诗云：“如鸟斯革，如翚斯飞。”与屋为荣，故云荣也。

右设席

羹定。

〈注〉肉谓之羹。定，犹“孰”也。〈疏〉肉孰即“定止”然，故以“定”言之，不敢烦劳宾，使之而久俟，故以“羹定”为速宾时节之限也。

主人速宾，宾拜辱。主人答“拜”，还，宾拜辱。

〈注〉速，召也。还，犹退。〈疏〉《聘礼》云：“宾至近郊，使下大夫至宾馆，遂以宾入。”《公食礼》使大夫戒宾，宾不拜送，遂从之。郑注云：“不拜送者，为从之不终事，皆不拜送。”此独拜送者，亦是乡大夫尊宾卑，又拟贡，故特拜辱而送之，异于馀者。

介亦如之。

〈注〉“如速”，宾也。

宾及众宾皆从之。

〈注〉“从”，犹随也。言及众宾介亦在其中矣。

右速宾

主人一相迎于门外，再拜宾，宾答拜，拜介，介答拜。

〈注〉相主人之吏摈赞传命者。〈疏〉主人于群吏中立一相，使传宾主之命，主人乃自出迎宾于大门外。《乡饮酒义》云“主人拜迎宾于庠门之外”是也。言一相者，欲见使一相传命乃迎也。

揖众宾。

〈注〉差，益卑也。拜介，揖众宾，皆西南面。〈疏〉上文主人迎宾而拜介，是介差卑于宾。今于众宾不拜，直揖之而已，故云“差益卑”也。宾介、众宾立位在门外，以北为上，主人与宾正东西相当，则介与众宾差在南，故主人正西面拜宾，则侧身向西南拜，介揖众宾矣。

主人揖先入。

〈注〉揖，揖宾也。先入门而西面。〈疏〉庠学惟有一门，即向阶，门内既有三揖，故主人导宾揖而先入门，至内霤西向待宾也。

宾厌介，入门左。介厌众宾，入，众宾皆入门左，北上。

〈注〉皆入门西，东面，宾之属相厌，变于主人也。推手曰揖，引手曰厌。今文皆作揖。又曰：“众宾皆入，左无门。”〈疏〉宾既北上，主人西面相向揖讫，乃相背，各向堂涂。介与众宾亦随宾至西阶下。宾与介、众宾等自用引手而入，故不揖，是变于主人也。“厌”字或作撎字者，古字义亦通也。《周礼司仪》云：“土揖庶姓，时揖异姓，天揖同姓。”郑以推手小下之为土揖，平推手为时揖，推手小举之为天揖也。云“引手”者，以手向身引之也。

主人与宾三揖，至于阶，三让，主人升，宾升。主人阼阶
上当楣北面再拜，宾西阶上当楣北面答拜。

〈注〉三揖者，将进，揖当陈，揖当碑，揖楣前梁也。复拜，拜宾至此堂，尊之。〈疏〉云“三让主人升”者，主人先升，宾后升，故《乡射》云“主人升一等，宾升”是也。《尔雅》：“陈，堂涂也。”楣前梁对后梁为室户上。拜宾至此堂者，《乡饮酒义》亦云：是知拜至也。凡拜至者，皆自尊之也。

右迎宾

〈注〉将献宾也。〈疏〉篚在堂上，尊南，故取之。乃降也。

宾降。

〈注〉从主人也。今按：下文云：“宾复位，当西序，东面。”注云：“言复位者，明始降时位在此。”〈疏〉上始降时，直云宾降，不言处所，于此见之，是举下以明上之义。又按：《燕礼》亦云：“宾降阶西东面”，故此当取下文附见以足之云。

“主人坐奠爵于阶前”，辞。

〈注〉重以己事烦宾也。事同曰“让”，事异曰“辞。”〈疏〉献宾是主人事，故重以烦宾也。事同，谓若上文主人与宾俱升阶而云“三让”是也。事异，若此文主人有事，宾无事，则曰辞，此对文为义，若散文则通，是以《周礼司仪》云“主君郊劳，交摈，三辞，车迎，拜辱，三揖，三辞，拜受”是也。

宾对。

〈注〉对，答也。宾主之辞未闻。

主人坐取爵，兴，适洗，南面坐奠爵于篚下，盥洗。

〈注〉“已盥乃洗爵”，致洁敬也。今文“无奠。”〈疏〉案《乡饮酒义》云：“主人盥洗扬觯，所以致洁也。拜至、拜洗、拜受、拜送，所以致敬也。”此止是致洁，并言敬者，郑注兼拜至、拜受而言耳。

宾进东北面辞洗。

〈注〉必进《东行示情》。〈疏〉《乡射》“宾进，东北面，辞洗”，彼注云：“必进者，方辞洗，宜违其位也。”言东北面，则位南于洗矣。是以宾初降立，至于序南东乡，至于主人洗爵乃东行，故此得北面辞洗也。云“示情”者，宾进前就主人示谦，下主人之情也。

主人坐奠爵于篚，兴对，宾复位，当西序，东面。

〈注〉言“复位”者，明始降时位在此。〈疏〉上经“奠爵于阶前”者，主人未洗，见宾，降即奠爵，故在阶前奠爵。此即至洗，将洗爵，见宾辞，故奠爵于篚，兴对，故不同也。

主人坐取爵，沃洗者西北面。

〈注〉《沃洗》者，主人之群吏。〈疏〉下记“主人之赞”者，注云：“赞，佐也。谓主人之属，佐助主人之礼事，彻鼎沃盥，设荐俎”是也。

卒洗，主人壹揖壹让升。

〈注〉《俱升》，古文“壹”作“一。”〈疏〉《乡射》云：“主人卒洗，一揖一让，以宾升”，是俱升也。上文主人先升，宾乃升者，以初至之时，宾客之道进宜难，故主人升导之。至此以辞让讫，故略威仪而俱升也。

宾拜洗，主人坐奠爵，遂拜，降盥。

〈注〉复盥为手坋汗。〈疏〉言“奠爵遂拜”者，因事曰遂。凡宾主行事相报，皆言“答”，此不言答，省文也。

宾降，主人辞。宾对，复位，当西序。卒盥，揖让升。宾西阶
上疑立。

〈注〉疑读为“仡然从于赵盾”之“仡”，疑正立自定之貌。〈疏〉不言一揖一让，从上可知。“疑然”以下，《公羊传》文。“然”彼作“仡然”，与此异也。《乡射》注云：“疑，止也，有矜庄之色。”

主人坐取爵，实之宾之席前，西北面献宾。

〈注〉献，进也。进酒于宾。〈疏〉宾在西阶，北面，将就席受，故西北面向其席也。

宾西阶上拜，主人少退。

〈注〉少退少辟。

宾进受爵以复位。主人阼阶上拜送爵，宾少退。

〈注〉复位，复西阶上位。〈疏〉以宾西阶上疑立，今见主人西北面献于己席前，故宾进将于席前受之也。案《乡射》云：“宾进受爵于席前，复位。”此文不具也。

“荐，脯醢。”

〈注〉荐，进也。进之者，主人有司。〈疏〉案：《昏礼》礼宾“赞者荐脯醢”，《周礼》“膳宰荐脯醢”，故知此亦非主人，是有司也。

宾升席自西方。

〈注〉“升由下也”，“升必中席。”〈疏〉案《曲礼》云：“席南乡北乡”，以西方为上。今升席自西方。云“升由下”者，以宾统于主人，以东方为上，故以西方为“升由下”也。

乃设折俎。

〈注〉牲体枝解，节折在俎。〈疏〉凡解牲体之法，有全蒸，其豚解为二十一体，体解即此折俎是也。是以下有宾俎脊、胁、肩、介俎脊、胁、肫、胳，是“体解”也。

主人阼阶东疑立。宾坐，左执爵，祭脯醢。

〈注〉坐，“坐于席。祭脯醢”者，以右手。〈疏〉上文宾升席，故知坐在席。《经》云“左执爵”，明祭用右手。

右祭脯醢

奠爵于荐西，兴，右手取肺，却左手执本，坐弗缭，右绝
末以祭，尚左手哜之，兴，加于俎。

〈注〉兴，起也。肺离之本，端厚大者。缭，犹紾也。大夫以上，威仪多紾绝之尚左手者，明垂紾之，乃绝其末。哜，尝也。〈疏〉“奠爵于荐右”者，为取肺奠之，将举故奠

“于右。” 《记》云：“取俎进俎不坐。” 是以取时奠爵兴，至加于俎，又兴也。云“肺离之” ，此是举肺刲者。本谓根本，肺之大端。此《乡饮酒》大夫礼，故云“缭祭” ，《乡射》《士礼》云“绝祭” ，但云缭必兼绝，言绝不得兼缭也。言大夫以上，则天子诸侯亦缭绝兼有，但《礼篇》亡，无以知也。《周礼·大祝》辨九祭，七曰绝祭，八曰缭祭。注云：“缭祭，以手从肺本循之，至于末，乃绝以祭。” 绝祭不循其本，直绝以祭。二祭本同，礼多者缭之，礼略者绝则祭之。亦据此与《乡射》而言也。哜至齿则尝之也。

坐捝手，遂祭酒。

〈注〉捝拭也。古文捝作“说。”〈疏〉《内则》：“士佩之，中有捝”，则宾客自有捝巾，以拭手也。

兴席末坐，啐酒。

〈注〉《啐》，亦尝也。〈疏〉席末，席之尾也。《乡饮酒义》云：“于席末，言是席之正，非专为饮食也。此所以贵礼而贱财也。祭荐、祭酒，哜肺于席中”，惟啐酒于席末，是贱财之义也。云“啐亦尝”者，亦前肺云哜，是至齿为尝。此酒云啐，谓入口为尝。

降席，坐，奠爵，拜，告旨，执爵兴。主人阼阶上答拜。

〈注〉“降席”，席西也。旨，美也。

宾西阶上北面坐卒爵，兴，坐奠爵，遂拜，执爵兴；主人
阼阶上答拜。

〈注〉卒，尽也。于此“尽酒”者，明此席非专为饮食起。〈疏〉非专为饮食，《乡饮酒义》文。言“遂拜”者，亦因奠爵不起因拜也。但此席为宾贤能起，故不在席，尽爵于此西阶上卒之。然啐酒于席末，亦兼为饮食，故以不专言之也。

右献宾

宾降洗。

〈注〉将酢主人。〈疏〉《尔雅》云：“酢，报也。前得主人之献，今将酌以报之，故降洗而致洁敬也。”

主人降。

〈注〉亦从宾也。“降，降立阼阶东，西面。”〈疏〉下云“主人复阼阶东西面”，故知此当于阼阶东西面也。

宾坐奠爵，兴辞。

〈注〉西阶前也。〈疏〉《乡射》云：“宾西阶前东面坐奠爵，兴，辞，降。”此亦然故也。

主人对。宾坐取爵，适洗，南北面；主人阼阶东南面辞
洗；宾坐奠爵于篚，兴对；主人复阼阶东，西面；宾东北
面盥，坐取爵，卒洗，揖让如初；升。主人拜洗；宾答拜，兴，
降盥，如主人礼。宾实爵主人之席前，东南面酢主人。
主人阼阶上拜，宾少退；主人进受爵，复位；宾西阶上
拜送爵，荐脯醢。主人升席，自北方设折俎，祭如宾礼。

〈注〉祭者祭荐俎，及酒亦哜啐。〈疏〉《乡射》，宾盥讫，将洗，主人乃辞洗，礼之常也。此将宾举之，故未盥先辞洗以重之也。云“揖让如初升”者，谓前主人卒洗，一揖一让升也。云“降盥如主人礼”者，谓如主人降盥礼，则此宾降，主人亦降，宾辞降，主人对，一与主人降辞已下同也。云“祭如宾礼”者，如上宾祭时，坐，“左执爵，右祭脯醢，奠爵于荐西，兴，右手取肺，却左”手执本，坐弗缭，右绝末以祭，尚左手哜之，兴，加于俎，坐捝手，遂祭酒，兴，席末坐啐酒，故云“祭如宾礼。”云“祭者，祭荐俎及酒”者，荐谓脯醢，俎即离肺也。云“亦哜啐”者，亦哜肺啐酒也。

不告旨。

〈注〉酒，己物也。

自席前适阼阶上，北面坐卒爵，兴，坐奠爵，遂拜，执爵
兴。宾西阶上答拜。

〈注〉“自席前”者，啐酒席末，因从北方降，由便也。〈疏〉《曲礼》：“席东乡西乡，以南方为上；南乡北乡，以西方为上。”凡升席必由下，降由上。今主人当降自南方，以啐酒于席末，遂因从席北头降，又从北向南，北面拜，是由便也。

主人坐奠爵于序端，阼阶上北面再拜崇酒。宾西阶
上答拜。

〈注〉“东西墙谓之序。”崇，充也。言酒恶相充实。〈通解〉疏曰：奠爵于序端者，拟后酬宾讫，取此爵以献介也。宾告旨甘主人之味，故啐则拜之。主人谢宾以酒恶相充实，故饮讫乃拜。

右宾酢主人

“主人坐取觯于篚，降洗。”宾降。主人辞降。宾不辞洗，立
当西序，东面。

〈注〉不辞“洗”者，以其将自饮。〈疏〉酬酒，先饮乃酬宾，故云“将自饮亦盥洗”者，礼法宜洁故也。主人辞应奠爵，不言者，文略也。

卒洗，揖让升，宾西阶上疑立。主人实觯酬宾，阼阶上
北面坐奠觯，遂拜，执觯兴，宾西阶上答拜。

〈注〉酬，劝酒也。酬之言周，忠信为周。〈疏〉宾疑立者，待主人自饮故也。主人将酬宾，若不自先饮，是不忠信。恐宾不饮，示忠信之道，故先自饮，乃饮宾为酬也。“忠信”为“周”，《国语》文

拜。主人降洗，宾降辞，如献礼，升不拜洗。

〈注〉不拜洗，杀于献。〈疏〉“辞如献礼”者，主人辞，宾降，宾辞，主人为己洗爵。此与献宾时同。

宾西阶上立；主人实觯宾之席前，北面；宾西阶上拜，
主人少退，卒拜，进，坐奠觯于荐西。

〈注〉宾已拜，“主人奠其觯。”

宾辞，坐取觯，复位。主人阼阶上拜送。宾北面坐奠觯
于荐东，复位。

〈注〉酬酒不举，君子不尽人之欢，不竭人之忠，以全交也。〈疏〉宾辞者，《乡射》二人举觯于宾与大夫，进，坐奠于荐右；宾与大夫辞，坐受觯以兴，注云：“辞辞其坐奠觯。”《乡射》注亦云：“辞主人复亲酌己”是也。

右主人酬宾

主人揖降。宾降立于阶西，当序东面。

〈注〉“主人将与介为礼”，宾谦，不敢居堂上。

主人以介揖让升拜，如宾礼。主人坐取爵于东序端，
降洗。介降。主人辞降，介辞洗，如宾礼。升，不拜洗。

〈注〉《介》，礼杀也。〈疏〉按：上主人迎宾之时，介与众宾从入，又主人与宾三揖至于阶之时，介与众宾亦随至西阶下，东面。今此文云“揖让升如宾礼”，则惟于升堂时相让，无庭中三揖之事矣。升堂而云拜者，谓拜至亦如宾矣。云“介礼杀也”者，谓不拜洗。是以《乡饮酒义》云“三让以宾升，拜至献酬辞让之节繁，及介省矣”是也。

介，西阶上立。

〈注〉不言疑者，省文。

主人实爵介之席前，西南面献介。介西阶上北面拜，
主人少退。介进，北面受爵，复位。主人介右北面拜送
爵，介少退。

〈注〉主人拜于介右。降尊以就卑也。今文无“北面。”〈疏〉云“西南面献介”者，以介席东面，故邪向之也。主人位在阼阶，今于献介，主人来在西阶介右，是介卑，故降主人之尊，就西阶介之东北面拜也。至旅酬皆同阶者，礼杀故也。

主人立于西阶东，荐脯醢。介升席，自北方设折俎。祭
如宾礼，不哜肺，不啐酒，不告旨，自南方降席，北面坐
卒爵，兴，坐奠爵，遂拜，执爵兴。主人介右答拜。

〈注〉《不哜》啐，下宾。〈疏〉云“主人立于西阶东”者，始献介之时近西，在介右。今于设荐之时，主人无事，稍近东。

右主人献介

介降洗，主人复阼阶，降辞如初。

〈注〉如宾酢之时。〈疏〉云“如初”者，如宾酢主人之时，介辞主人从己降，主人辞，介为己洗也。

卒洗，主人盥。

〈注〉“盥”者，当为“介酌。”〈疏〉此主人自饮而盥者，尊介也。是以《乡射》注云：“盥者，虽将酌，自饮尊，大夫不敢亵。”是其类也。

介揖让升，授主人爵于两楹之间。

〈注〉就尊南授之，介不自酌。下宾酒者，宾主共之。〈疏〉“揖让升”者，谓一揖一让升也。云“授主人爵”，以爵授主人也。知两楹间是尊南者，以上云“尊于房户间”，房户间当两楹之北也。云“下宾”者，以宾亲酌以酢主人，此不自酌也。《乡饮酒义》云：“尊于房户之间，宾主共之。”

介西阶上立。主人实爵，酢于西阶上，介右坐奠爵，遂
拜，执爵兴。介答拜。主人坐祭，遂饮，卒爵，兴；坐奠爵，遂
拜，执爵兴。介答拜。主人坐奠爵于西楹南，介右再拜
崇酒，介答拜。

〈注〉奠爵西楹南，以爵献众宾。〈疏〉主人既受爵，介无事，故于西阶上立。知此奠爵为众宾者，按下文云“主人揖升，坐取爵于西楹下”是也。

主人复阼阶，揖降。介降，立于宾南。

〈疏〉向来主人与介行礼于西阶上，事讫，故复阼阶，揖让降。介降立于宾南者，以将献众宾，故介无事就宾南也。

右介酢主人

主人西南面三拜众宾，众宾皆答“壹拜。”

〈注〉三拜：一拜，示遍不备礼也。不升拜，贱也。〈通解〉疏曰：主人在阼阶下，众宾在宾介之南，故西南向拜之。众宾各得主人一拜，主人亦遍得一拜，是不备礼。《乡射》《少牢》《有司彻》皆有此文，大夫尊故也。士则答再拜。故《特牲》云：“主人三拜众宾，众宾答再拜。”郑云：“众宾再拜者，士贱，旅之得备礼。”是也。今按：此疏云：众宾各得主人一拜，主人亦遍得一拜。《乡射》疏又云：“众宾无问多少，止为三拜，是示遍也。”然则主人之拜，众宾不能一一拜之，但为三拜以示遍，而众宾之长者三人各答一拜也。然经及注、疏，但言众宾一拜，而无三人之文，未详其说。《乡射》放此。

主人揖升，坐取爵于西楹下，降洗，升实爵于西阶上献众宾，众宾之长升，拜受者三人。

〈注〉“长其老”者，言三人则众宾多矣。〈疏〉云“主人揖升”者，从三人为首，一一揖之而升也。云“降洗，升实爵”者，以下不更言洗，则以下因此不复洗矣。云“西阶上献众宾”者，下别言众宾之长三人，则众宾之中兼言堂下众宾，故郑云众宾多矣。自三人已下，于下便以次历言之矣。云“拜受者三人”，则堂下众宾不拜受矣。

主人拜送。

〈注〉于众宾右。〈疏〉约上文《介右》而知也。

坐祭，立饮，不拜既爵，授主人爵，降复位。

〈注〉既卒也。“卒爵不拜，立饮立授”，贱者礼简。〈疏〉“宾贤能。”以贤者为宾；其次为介，不问长幼。其三宾德劣于宾、介则数年之长幼，故上众宾之长也。坐祭，与宾、介同，不拜既爵，立饮，立授，则异贱，故礼简也。

众宾献则不拜受爵，坐祭，立饮。

〈注〉次三人以下也，“不拜”礼弥简。〈疏〉此堂下众宾，又简于三人也。

每一人献，则荐诸其席。

〈注〉谓《三人》也。〈疏〉以其言“席”，又下别言“众宾”，则此是三人也。

众宾辩有脯醢。

〈注〉“亦每献荐于其位”，“位”在下。《今文辩》皆作“遍。”〈疏〉以其言堂下立侍，不合有席。既不言席，故位在下。既不言其数，则乡人有学识者，皆来观礼，皆入饮酒之内。是以《乡射》云：“旅酬堂上辩，卒受者兴。”以旅在下者，明众宾在堂下也。

主人以爵降，奠于篚。

〈注〉不复用也。

揖让升，宾厌介升，介厌众宾升，众宾序升，即席。

〈注〉序，次也。即，就也。今文厌皆为“揖。”〈疏〉“众宾序升”者，谓三宾堂上有席者，以年长为首，以次即席也。云“今文厌皆为揖，不从”者，以宾相引以手，不得为揖故也。

右主人献众宾

一人洗，升，举觯于宾。

〈注〉一人，主人之吏，发酒端曰“举。”〈疏〉此一人举觯为旅酬也。云“发酒端曰举”者，从上至下，遍饮讫，又从上而起也。

实觯，西阶上坐奠觯，遂拜，执觯兴，宾席末答拜。坐祭，
遂饮，卒觯，兴；坐奠觯，遂拜，执觯兴；宾答拜。降洗，升实
觯，立于西阶上。宾拜。

〈注〉宾拜拜，将受觯。〈疏〉云“宾席末，答拜”者，谓于席西南面，非谓席上近西为末，以其无席上拜法也。已下宾拜皆然。

进坐奠觯于荐西。宾辞，坐受以兴。

〈注〉举觯不授下主人也。言“坐受”者，明行事相接，若亲受，谦也。〈疏〉上献宾，皆亲授而奠之。今不亲授，是下主人。《乡射》注云：“不授，贱不敢也。”若于人手相接受，名为受。不于人取之，不得言受。今于地取之而言受者，以主人奠之，宾取之而无隔绝，虽于地若手授之也。

举觯者西阶上拜送。宾坐奠觯于其所。

〈注〉所荐西也。〈疏〉“宾奠于其所”者，待作乐后，立司正，宾乃取此觯以酬主人，以其将举，故且奠之于右也。

举觯者降。

〈注〉事已。〈疏〉案《乡射》“举觯者降”，后有大夫，此不言者，大夫观礼之人，或来或否，故不言也。

右一人举觯

设席于堂廉，东上。

〈注〉为工布席也。侧边曰廉。《燕礼》曰：“席工于西阶上，少东。乐正先升，北面。”此言乐正先升，立于西阶东，则工席于阶东。〈疏〉引《燕礼》者，欲证此席为工，又以此经云“堂廉东上”，不言阶东，故取《燕礼》此下云“乐正于西阶东而立”，在工西，则知工席更在阶东北面可知也。

工四人，二瑟，瑟先相者二人，皆左何瑟后首，挎越内
弦，右手相。

〈注〉四人，大夫制也。二瑟，二人鼓瑟，则二人歌也。瑟先者，将入序在前也。相扶工也，众宾之少者为之，每工一人。《乡射礼》曰：“弟子相工，如初入，天子相工使视了者”，凡工，瞽蒙也，故有扶之者。师冕，见及阶，子曰“阶也。及席，子曰：‘席也’。”固相师之道。后首者，变于君也。挎，持也。瑟者，则为之持瑟。其相歌者，徒相也。越，瑟下孔也，内弦侧担之者。〈疏〉此《乡大夫饮酒》而云四人，大射诸侯礼而云六人，若然，士当二人，天子当八人，为差次也。工四人，二人瑟，相二人，则工二人歌。虽不言相，亦二人可知。以空手无事，故不言也。相工之事，天子使视了为之，《周礼视了职》云“凡乐事相瞽”是也。郑司农云：“无目眹谓之瞽

有目眹而无见谓之蒙，有目无眸子谓之瞍。《燕礼》云：“小臣左何瑟，面鼓。” 注云：“燕尚乐，可鼓者在前也。” 此不面鼓，是变于君也。挎者，瑟底有孔，越以指深入，谓之挎也。徒，空也，无可荷空，以右手相侧担之者，以左手外侧担之，使弦向内也。

乐正先升，立于西阶东。

〈注〉《正》，长也。〈疏〉案《周礼》有大司乐，乐师，天子之官。此“乐正”者，诸侯及大夫、士之官。当天子大司乐

工入，升自西阶，北面坐，相者东面坐，遂授瑟，乃降。

〈注〉降立于西方，近其事。〈疏〉《乡射》云：“乐正适西方，命弟子赞工迁乐。”故知“西方”是近其事也。

工歌“《鹿鸣》，四牡皇皇者华。”

〈注〉三者皆《小雅》篇也。《鹿鸣》，君与臣下及四方之宾燕，讲道修政之乐歌也。此采其己有旨酒，以召嘉宾，嘉宾既来，示我以善道，又乐嘉宾有孔昭之明德，可则效也。《四牡》，君劳使臣之来乐歌也。此采其勤苦王事，念将父母，怀归伤悲，忠孝之至以劳宾也。《皇皇者华》，君遣使臣之乐歌也。此采其更自劳苦，自以为不及，欲谘谋于贤知而以自光明也。〈疏〉凡歌诗之法，皆歌其类。此时贡贤能拟为卿大夫，或为君所燕食以《鹿鸣》诗也；或为君出聘以《皇皇者华》诗也；或使反，为君劳来以《四牡》诗也。故宾贤能而预歌此三篇，使习之也。〈通解〉按：《鹿鸣》即谓今日燕饮之事，所以导达主人之诚意而美嘉宾之德也。《四牡》，言其去家而仕于朝，辞亲而从王事，于此乎始也。《皇皇者华》，言其将为君使而赋政于外也。《学记》曰：“宵雅肄三，官其始也。”正谓此也。盖此三诗先王所制，以为燕饮之乐，用之乡人，用之邦国，各取其象而歌之也。

卒歌，“主人献工。工左瑟”，一人拜，不兴，受爵。主人阼阶
上拜送爵。

〈注〉一、人工之长也。凡工贱，不为之洗。〈疏〉“工之长者”，谓就四人之内为首者也。案此《乡饮酒》及《燕礼》同是主懽心尚乐之事，故有升歌、笙间、合乐。及其献工献笙后，间合不献，以前已得献，故不复重献。《乡射》主于射，略于乐，无笙间，唯有合乐，笙工并为至终总献之。《大射》亦主于射，略于乐，但不间歌，不合乐，故有升歌。《鹿鸣》三绛，主人献工后乃下管《新宫》，不复得献，此君礼异于乡射也。《大射》不略升歌，而略笙间合者，《二南》是乡大夫之正，《小雅》是诸侯之正。《乡射》不略合乐，而《大射》不略升歌者，不可略其正也。

荐脯醢，使人相祭。

〈注〉《使人相》者，相其祭酒、祭荐。

工饮，不拜既爵，授主人爵。

〈注〉坐授之。

众工则不拜，受爵祭。饮辩有脯醢，不祭。

〈注〉祭饮献酒重，无不祭也。今文辩为“遍。”〈疏〉众工诸事皆不备，尚祭饮，则知得献酒无有不祭，故云“献酒重，无不祭”也。其正酬亦祭，至旅酬以下则不祭，故下记云：“凡旅不洗，不洗者不祭。”郑注云：“敬礼杀也，不甚洁也。”

大师则为之洗。宾、介降，主人辞降。工不辞洗。

〈注〉大夫若君赐之乐，谓之大师，则为之洗，尊之也。宾介降，从主人也。工，大师也。上既言“献工”矣，乃言“大师”者，大师或瑟或歌也。其献之瑟则先，歌则后。〈疏〉天子诸侯，有常官，则有大师也。大夫则无常官，若君赐之乐，并乐人与之，则亦谓之大师。宾介降，《乡射》注云：“大夫不降，尊也。”此礼虽有大夫，亦不降可知也。

笙入堂下，磬南北面立，乐南陔《白华》《华黍》。

〈注〉笙，吹笙者也。以笙吹此诗以为乐也。《南陔》《白华》《华黍》，《小雅》篇也，今亡，其义未闻。昔周之兴也，周公制礼作乐，采时世之诗以为乐歌，所以通情相风切也，其有此篇明矣。后世衰微，幽、厉尢甚，礼乐之书稍稍废弃。孔子曰：“吾自卫反鲁，然后乐正。《雅》《颂》各得其所。”谓当时在者，而复重杂乱者也，恶能存其亡者乎？且正考父校商之名《颂》十二篇于周，大师归以祀其先王，至孔子二百年之间五篇而已，此其信也。

主人献之于西阶上，一人拜，尽阶，不升堂，受爵，主人
拜送爵。阶前坐祭，立饮，不拜既爵，升，授主人爵。

〈注〉一人，笙之长者也。笙三人，和一人，凡四人。《乡射礼》曰：“笙一人拜于下。”〈疏〉案《乡射记》云“三笙一和而成声”，主三人吹笙，一人吹和，凡四人。《尔雅》曰“笙小者谓之和”是也。献工之时，拜送在西阶东，以工在阶东故也。此拜送笙之时在西阶上，以其笙在阶下，故不同也。

众笙则不拜，受爵，坐祭，立饮。《辩》有脯醢，不祭。

〈注〉亦受爵于西阶上，荐之，皆于其位，磬南。今文《辩》为“遍。”〈疏〉《磬南》者，依前笙入立于磬南之处也

台》，笙《由仪》。

〈注〉间代也，谓一歌则一吹。六者皆《小雅》篇也。《鱼丽》，言太平年丰物多也，此采其物多酒旨，所以优宾也。《南有嘉鱼》，言太平君子有酒乐与贤者共之也，此采其能以礼下贤者，贤者累蔓而归之，与之燕乐也。《南山有台》，言太平之治以贤者为本，此采其爱友贤者，为邦家之基，民之父母，既欲其身之寿考，又欲其名德之长也。《由庚》《崇丘》《由仪》今亡，其义未闻。〈疏〉此一经堂下吹笙，堂上升歌，间代而作，故谓之《乃间》也。又云“谓一歌则一吹”者，谓堂上歌《鱼丽》终，堂下笙中吹《由庚》续之，以下皆然。〈通解〉刘敞云：“此三篇皆笙诗也。”《小序》云：“有其义而亡其辞。”亡，谓本无，非亡逸之亡也。《乡饮酒礼》“鼓瑟而歌《鹿鸣》《四牡》《皇皇者华》，然后笙入堂下磬南，北面立，乐《南陔》《白华》《华黍》。《燕礼》亦鼓瑟歌《鹿鸣》《四牡》《皇皇者华》，然后笙入，立于县中，奏《南陔》《白华》《华黍》《南陔》以下”，今无以考其名篇之义。然曰笙曰乐曰奏，而不言歌，则有声而无词明矣。下《由庚》《崇丘》《由仪》仿此。今按：《小序》于此六笙诗，皆著其义，盖《序》者以意言之。今郑此注云“其义未闻”，则亦不敢信其说矣。

乃合乐：“《周南》《关睢》，《葛覃》《卷耳》；《召南鹊巢》，《采蘩》《采𬞟》。”

〈注〉合乐，谓歌乐与众声俱作。《周南》《召南》，《国风》篇也。王后国君夫人房中之乐歌也。《关雎》言后妃之德，《葛覃》言后妃之职，《卷耳》言后妃之志，《鹊巢》言国君夫人之德，《采蘩》言国君夫人不失职，《采𬞟》言卿大夫之妻能循其法度。昔太王、王季居于岐山之阳，躬行《召南》之教以兴王业，及文王而行《周南》之教以受命。《大雅》云：“刑于寡妻，至于兄弟，以御于家邦。”谓此也。其始，一国耳。文王作邑于丰，以故地为卿士之采地，乃分为二国：周，周公所食；召，召公所食。于时文王三分天下有其二，德化被于南土，是以其诗有仁贤之风者，属之《召南》焉；有圣人之风者，属之《周南》焉。夫妇之道，生民之本，王政之端，此六篇者，其教之原也。故国君与其臣下及四方之宾燕用之。合，乐也。乡乐者，风也。《小雅》为诸侯之乐，《大雅》《颂》为天子之乐。乡饮酒升歌《小雅》，礼盛者可以进取也。燕合乡乐，礼轻者可以逮下也。《春秋传》曰：“《肆夏》《繁遏渠》，天子所以享元侯也。”《文王》《大明绵》，两君相见之乐也。然则诸侯相与燕，升歌《大雅》，合《小雅》，天子与次国、小国之君燕，亦如之。与大国之君燕，升歌《颂》，合《大雅》。其《笙间》之篇未闻。〈疏〉“歌乐，众声俱作”者，谓堂上有歌瑟，堂下有笙磬，合奏此诗也。《燕礼记》云：“有房中之乐。”注云：“弦歌《周南》《召南》之诗，而不用钟磬之节。”“谓之房中”者，后夫人之所讽诵以事其君子是也。“用钟鼓奏之”者，诸侯卿大夫燕飨亦得用之，故用钟鼓。妇人用之，乃不用钟鼓，则谓之房中之乐也。后妃夫人不同，同是文王之化，《召南》是文王未受命已前之事，诸侯之礼，故称夫人。《周南》是文王受命称王之后，天子之礼，故称后也。云“国君与其臣下宾客，燕之合乐”者，据《燕礼》而言也。云《乡乐》者，亦据《燕礼》记云“遂合乡乐”者也。云《小雅》，则《升歌》《鹿鸣》之等是也。云《大雅·颂》《肆夏》《繁》《遏、渠》之等是也。此乡饮酒为飨礼，升歌《鹿鸣》，进取诸侯之乐，飨礼盛也。燕合乡乐，以燕礼轻，故可以逮下也。郑君据《仪礼》上下而言，其实飨燕同乐。知者，穆叔如晋，晋侯享之，歌《鹿鸣》之三，是与燕礼同乐也。若然，《小雅》云：“飨或进取，燕可以逮下”者，飨亦逮下也。穆叔曰：“《三夏》，天子所以享元侯也。《文王》，两君相见之乐也。《鹿鸣》所以嘉寡君也，敢不拜嘉。”引之者，证《肆夏》《繁》《遏》《渠》是颂，谓天子之乐歌。案锺师杜子春注引吕叔玉云：“《肆夏》，《时迈》也；《繁、遏》，《执竞》也；《渠》，《思文》也。郑君不从，以为诗篇名，颂之族类也。此歌之大者，载在乐章，乐崩亦从而亡之，是以颂不能具也。”〈通解〉今按：“二《南》”之分，《注》《疏》说皆未安。唯程子曰：“以周公主内治，故以畿内之诗言文王、太姒之化者，属之《周南》；以召公掌诸侯，故以畿外之诗言列国诸侯大夫之室家，被文王、太姒之化而成德者，属之《召南》。”此为得之。谓“之南”者，言其化自岐、雍之间，被于江、汉之域，自北而南也。《诗》曰“以雅以南”，即谓此也。

工告于乐正曰：“正歌备。”乐正告于宾，乃降。

〈注〉“乐正降”者，以正歌备无事也。降立西阶东，北面。〈疏〉以其堂上时在西阶之东，北面，知降堂下亦然。在笙磬之西，亦得“监堂下之乐”，知位在此也。

右乐宾

主人降席自南方。

〈注〉不由北方由便。〈疏〉主人席之南上，升由下，降由上，是其常。而言“由便”者，解《礼》所以升由下，降由上者，是由便也。

侧降

〈注〉宾介不从。〈疏〉侧，特也。宾介不从，故言“侧”，以方燕礼杀故也。

作相为司正，司正礼辞，许诺。主人拜，司正答拜。

〈注〉“作，使也。”礼乐之正既成，将留宾，为有懈惰，立司正以监之。拜，拜其许。〈疏〉上经云“一相迎于门外”，今将燕，使为司正，监察宾主之事也。主人与宾行献酢之礼毕，是礼成也。升歌笙间，合乐三终，是乐成也。故郑总言“礼乐之正既成”也。

主人升，复席。

右立司正

司正洗觯，升自西阶，阼阶上北面受命于主人。主人
曰：“请安于宾。”司正告于宾，宾礼辞，许。

〈注〉为宾欲去留之，告宾于西阶。〈疏〉《乡射》云：“司正升自西阶，由楹内适阼阶上。”此不言由楹内者，省文也。云“告宾西阶”者，《乡射》又云“司正西阶上”，故知也。

司正告于主人，主人阼阶上再拜，宾西阶上答拜，司
正立于楹间以相拜，皆揖，复席。

〈注〉“再拜拜宾许也。”司正既以宾许告，主人遂立楹间，以相拜宾。主人既拜，揖就席。〈疏〉凡相拜者，当在宾主拜前，今在宾拜下者，以经云“司正告于主人”，因即拜宾，宾即答拜，文理切，不得先言相拜，故退之在下。《乡射》云：“司正告于主人，遂立楹间以相拜。主人阼阶上再拜，宾西阶上答再拜。”是其相拜在前也。

司正实觯，降自西阶，阶间北面坐奠觯，退共，少立。

〈注〉阶间北面，东西节也。其南北当中庭共拱手也。少立自正，慎其位也。己帅而正，敦敢不正。《燕礼》曰：“右还北面。”〈疏〉云“阶间”，谓两阶之间，东西等也。《乡射》云：“司正中庭，北面坐奠觯，自正，慎其位。”欲令宾主亦皆正，慎其位也。《燕礼》曰：“司正降自西阶，右还北面，取不背其君。”此亦右还北面，取不背大夫也。

“坐取觯，不祭，遂饮，卒觯，兴；坐奠觯，遂拜，执觯兴洗，北
面坐奠觯于其所，退立于觯南。”

〈注〉洗觯奠之示洁敬，立于其南以察众。〈疏〉《乡射》《大射》皆直云“取觯洗，南面，反奠于其所”，不云盥，此俗本有“盥”者，误。

右司正举觯

宾北面坐取俎西之觯，阼阶上北面酬主人，主人降
席，立于宾东。

〈注〉初起，《旅酬》也。凡旅酬者，少长以齿，终于“沃盥”者，皆弟长而无遗矣。〈疏〉云“取俎西之觯”者，谓前一人举觯奠于荐右，今为旅酬而举之。前主人酬宾，奠于荐东者不举，故言俎西以别之。云“主人降席”，不云“自南方、北方”者，下记云“主人介凡，升席自北方，降席自南方”，指此文也。《记》云“主人之赞者西面北上，不与与及也。”不及谓不及献酒，言不及献酒，则旅酬亦不与，旅酬所以酬正献也。《记》又云：“无算爵然后与。”若然，此旅酬得终于沃洗者，郑解酬之大法，故连引无算爵旅酬而言终沃洗也，其实此时未及沃洗也。

宾坐奠觯，遂拜，执觯兴，主人答拜。不祭，立饮，不拜。卒
觯，不洗，实觯，东南面授主人。

〈注〉宾立饮卒觯，因更酌以乡。主人将授。

主人阼阶上拜，宾少退。主人受觯，宾拜送于主人之
西。

〈注〉旅酬同阶，礼杀。〈疏〉正酬时不同阶，今同阶，故云“礼杀”也。

宾揖，复席。

〈注〉酬主人讫。

主人西阶上酬介，介降席，自南方立于主人之西，如
宾酬主人之礼，主人揖，复席。

〈注〉“其酌实觯，西南面授介。”自此以下旅酬酌者亦如之。〈疏〉知“西南面授介”者，按宾酬主人时，于阼阶上东南面向之，则知此主人酬介于西阶上西南面可知。云“自此已下旅酬，酌者亦如之”者，谓亦如主人酬介，其酬酌介实觯，西南面授之，以其旅酬皆西阶上故也。〈通解〉今按：宾主介相酬，初皆北面。但实觯之后，授觯之时，宾介则东南面授主人，主人则西南面授介。已受之后，即授者又还北面之位。宾介则拜送于主人之西，主人则拜送于介之东，皆北面也。故下文“受介酬者，得由其东”，亦既受乃还北面拜送也。

司正升，相《旅》曰：“某子受酬。”受酬者降席。

〈注〉《旅》，序也。于是介酬众宾，众宾又以次序相酬。某者，众宾，姓也，同姓则以伯仲别之。〈疏〉上文“作相为司正”，为有懈惰，立司正以监之。今以宾主及介旅酬不监之，至众宾乃监者，以其主人与宾介习礼已久，又各一位，不嫌失礼。至于众宾既不久习礼，又同在一位，恐其失礼，故须监之也。

司正退立于序端，东面。

〈注〉辟受酬者，又便其赞上赞下也。“始升相西阶西

北面。〈疏：〉司正初时在堂上西阶西，北面命受酬者讫，“退立于西序端东面”者，一则案此，下文“众受酬者受自左”，即是司正立处，故须辟之。二则东面时赞上赞下便也。云“始升相西阶西北面”者，虽无正文，以众宾之席在宾西南面，介酬在西阶上，司正升相旅，当在西阶西北面命宾，故知位如此也。

受酬者自介右。

〈注〉“由《介》”，东也。尊介，使不失故位。〈疏〉北面，以东为右，故郑元云：“由介东也。”凡授受之法者，授田其右，受由其左，即下文“众受酬者”是也。此受介酬者应自介左，而自介右者，介位在西，故云尊介，使不失故位也。

众受酬者，受自左。

〈注〉“后将受酬者，皆由西变于《介》”也。今文无众酬者。〈疏〉“众受酬”者，堂上众宾之内为首者一人，自介右受之。自第二以下，并堂下众宾，皆自左受之。言变于介者，即是授受之常法也。

拜，兴、饮，皆如宾酬主人之礼。

〈注〉“嫌宾”以下异也。

辩卒受者以觯降，坐奠于篚。

〈注〉辩，辩众宾之在下者。《乡射礼》曰：“辩，遂酬在下者。”皆升，受酬于西阶上。〈疏〉引《乡射》者，经直言辩，文不具，故引以证也。

司正降，复位。

〈注〉觯南之位：〈疏〉“以相旅”毕，堂上无事，故降《复觯》南之位。

右旅酬

使二人举觯于宾、介洗，升实觯于西阶上，皆坐奠觯，
遂拜，执觯兴，宾、介席末答拜。皆坐祭，遂饮，卒觯，兴；坐
奠觯，遂拜，执觯兴，宾、介席末答拜。

〈注〉二人，亦主人之吏。若有大夫，则举觯于宾与大夫。《燕礼》曰：“媵爵者立于洗南，西面北上，序进盥洗。”〈疏〉云“宾介席末答拜”者，宾于席西南面答拜，介于席南东面答云。“若有大夫，则举觯于宾与大夫”者，以其大夫尊于介故也。

逆降，洗，升实觯，皆立于西阶上。宾、介皆拜。

〈注〉于席末拜。〈疏〉宾在席西，南面，介在席南，东面。以其俱是答拜，故同前“席末拜”也。

皆进荐西，奠之。宾辞，坐取觯以兴，介则荐南奠之。介
坐受以兴，退，皆拜送，降宾、介奠于其所。

〈注〉宾言取，介言受，尊卑异文。今文曰“宾受。”〈疏〉一人之宾所奠，觯于荐西，一人之介所奠，觯于荐南，又云尊者得，卑者物言取，是以《家语》云：定公假马于季氏。孔子曰：“君于臣有取无假”，故宾尊言取，介卑言受也。

右二人举觯

司正升自西阶，受命于主人。主人曰：“请坐于宾。”宾辞
以俎。

〈注〉至此盛礼俱成，酒清肴干，宾主百拜，强有力者犹倦焉。张而不弛，弛而不张，非文武之道。请坐者，将以宾燕也。俎者，肴之贵者。辞之者，不敢以礼杀当贵者。〈疏〉《乡射》，司正升自西阶，阼阶上受命于主人，“适西阶上北面请坐于宾”，亦是使司正传语于宾也。又云自此以上皆立行礼，人皆劳倦，故请坐于宾也。云“俎者，肴之贵”者，谓骨体贵而肉贱。自旅以前立行礼是盛，自此后无算爵。坐以礼谓之杀，故今将坐辞以俎，不敢以礼杀，当贵者。案《燕礼》司正奠觯于中庭，请彻俎而坐。此礼司正监旅讫，二人举觯，后将行无算爵，始请坐于宾。《燕礼》司正之前云，一人致爵，三举旅，得爵多，故司正奠时即坐燕。此礼由来未行旅酬，故使二人举觯，彻俎后乃坐也。

主人请彻俎，宾许。

〈注〉亦司正传请告之。

司正降阶前，命弟子俟彻俎。

〈注〉西阶前也。“弟子，宾之少者。”俎者，主人之吏设之，使弟子俟彻者，明彻俎宾之义。〈疏〉宾敬主人，而使弟子彻俎，故云“宾之义也。”

司正升，立于席端。

〈注〉待事。〈疏〉司正降阶前，命弟子彻俎讫，即升立于席端，弟子仍未彻俎，故云“待事”也。

宾降席，北面；主人降席，阼阶上北面；介降席，西阶上
北面；遵者降席，席东南面。

〈注〉皆立相须彻俎也。遵者，谓此乡之人仕至大夫者也。今来助主人乐宾，主人所荣而遵法者也，因以为名。或有无来不来，用时事耳。今文遵为“𠊨”，或为全。〈疏〉“皆立”者，将取俎以授人。遵不北面者，以其尊，故席东南面，主人须，待也。待受俎之人至一时彻而授之也。下文云“宾若有遵”，言“若”者，不定之辞，故知或有或无，来与不来，事在当时，故云用时事耳

弟子，弟子以降自西阶，主人降自阼阶。介取俎，还授
弟子；弟子以降，介从之。若有诸公、大夫，则使人受俎，
如宾礼，众宾皆降。

〈注〉取俎者皆乡其席，既授弟子，皆降，复初入之位。〈疏〉下云“揖让如初升”，故知此降时亦复初入之位，位在东阶西阶相让也。

右彻俎

说屦，揖让如初，升坐。

〈注〉“说屦”者，谓安燕当坐也。必说于下者，屦贱，不空居堂。说屦，主人先左，宾先右。今文说为税。〈疏〉云“如初升坐”者，谓宾主初入，揖让而升堂也。凡堂上行礼之法，立行礼不说屦，坐则说屦，屦空则不宜陈于侧，故降说屦然后升坐也。《曲礼》云：“上于东阶则先右足；上于西阶则先左足。”郑注云：“近于相乡敬也。”《玉藻》注：“屦之法，坐左纳右，坐右纳左。”今说之亦北面乡阶，主人先坐左，宾先坐右，亦取近于相乡敬之义也。

乃羞。

〈注〉羞，进也。所进者，狗胾醢也。乡设骨体，所以致敬也。今进羞，所以尽爱也。敬之爱之，所以厚贤也。〈疏〉知“所进者狗胾醢”者，案下记云：“其牲狗。”《礼记》又云：“荐羞不逾牲。”则所羞者狗胾也。但醢是旧作之物，诸经又不见。以狗作醢，则胾必狗也，醢则当兼有馀牲也。骨体，贵人不食，故云“致敬。”胾醢，贱人所食，故云“尽爱”也。

无算爵，

〈注〉算，数也。宾主燕饮，爵行无数，醉而止也。《乡射礼》曰“使二人举觯于宾与大夫。”又曰：“执觯者洗升实觯，反奠于宾与大夫”皆是。〈疏〉引《乡射礼》者，证此无算爵，从首至末，更从上至下，惟醉乃止。

《无算乐》：

〈注〉燕乐亦无数，或间或合，尽欢而止也。《春秋》襄二十九年，“吴公子札来聘，请观于周乐。”此国君之无算。〈疏〉上升歌笙间合乐，皆三终，言有数，此即无也。或间如上间歌用《小雅》也；或合用《二南》也，或用其一，不并用也。引《春秋》者，彼是国君礼，此是大夫礼，见其异也。但无算之乐，还依尊卑用之。案《春秋》为季札所歌《大雅》与《颂》者，但季札请观周乐，鲁为之尽陈。又鲁周公之后，歌乐得与元侯同，故《无算》之乐，《雅》《颂》并作也。

右燕

宾出，奏《陔》。

〈注〉陔，陔夏也。陔之言戒也。终日燕饮酒罢，以陔为节，明无失礼也。《周礼》锺师“以锺鼓奏九夏”，是奏陔夏则有锺鼓矣。锺鼓者，天子、诸侯备用之，大夫、士鼓而已，盖建于阼阶之西南鼓。《乡射礼》曰：“宾兴，乐正，命奏陔。宾降及阶，陔作，宾出。”〈疏〉《锺师》云：“凡乐事，以锺鼓奏九夏：《王夏》《肆夏》《昭夏》《纳夏》《章夏》《齐夏》《族夏》《裓夏》《骜夏》。”杜子春云：“王出入奏《王夏》，尸出入奏《肆夏》，牲出入奏《昭夏》，四方宾来奏《纳夏》，臣有功奏《章夏》，夫人祭奏《齐夏》，族人侍奏《族夏》，客醉而出奏《陔夏》，公出入奏《骜夏》。”言以锺鼓者，庭中先击锺，却击鼓，而奏此《九夏》。《锺师》，天子礼有钟鼓《大射》，诸侯礼亦具有锺鼓。《乡射》云“不鼓。”不释，明无锺可知。此且语锺鼓者，用九夏则尊卑不同，天子则九夏俱作，诸侯则不用。王夏得奏。其《肆夏》以下，大夫以下，据此文用陔夏，其馀无文。《大射》建鼓，在阼阶西，南鼓，此无正文，故云盖。彼注云：“鼓不在东，县南为君也。”此乡大夫无东县，直有一鼓而已，故县在阼阶之西南乡，主人也。

主人送于门外，再拜。

〈注〉“门东，西面拜”也。宾介不答拜，礼有终也。〈疏〉主人迎宾之时，门东西面拜。今送宾，还依此位立也。于迎宾介时，宾介答拜。今送宾，主人再拜。若宾介答拜，是行礼无终毕，故宾介不答，是礼有终也。不言“众宾”者，迎送俱不拜，故不言也。

右宾出

宾若有遵者，诸公大夫则既一人，举觯乃入。

〈注〉不干主人正礼也。遵者，诸公大夫也。谓之“宾”者，同从外来耳。大国有孤，四命，谓之公。〈疏〉正礼，谓宾主献酢是也。是以一人举觯，为旅酬始乃入。若然，即是作乐前入，而于此篇末乃言之者，以其无常，或来或不来，故于后言之也。孤只一人，而言诸者，案郑注《燕礼》云：“容牧下三监。”案《王制》云：“天子使其大夫监于方伯之国。”国三人是殷法，周公因而不改，故云“容”也。云“大国有孤四命”者，《周礼典命》文。谓之公者，若天子有三公也。

席于宾，东公三重，大夫再重。

〈注〉席此二者于宾东，尊之，不与乡人齿也。天子之国，三命者不齿；于诸侯之国，爵为大夫，则不齿矣

不言“遵”者，遵者亦卿大夫。〈疏：〉宾在户牖之间，酒尊又在户东席，此二者又在酒尊之东，但继宾而言耳。乡人谓众宾之席，在宾西，故云不与乡人齿。案上注云：“此篇无正齿位之事”，谓无党正饮酒之法。此言齿者，谓士以上来观礼，乃有齿法。云“天子之国，三命者不齿”者，《周礼党正职》文。郑引之为证者，欲见此篇之礼与天子乡饮酒“三命不齿”同也。云“诸侯之国，爵为大夫则不齿”者，以此篇及《乡射》皆云“若有大夫，不辨命数”，故知爵为大夫即不齿也。《党正》又云：“一命齿于乡里，再命齿于父族，三命不齿。”不齿者，特为位不在父兄行列中。一命齿于乡里者，公侯伯之士一命与堂下乡人齿，以其士立堂下故也。子男之士不命，与一命之士同齿于阶下。子男之大夫，一命坐于上，与六十已上齿于堂。“再命齿于父族”者，谓子男之卿与公侯伯之大夫，以父族为宾则与之齿，异姓为宾则不与之齿，席于尊东。“三命不齿”者，谓公侯伯之卿，虽父族为宾，亦不与之齿，席于尊东也。云“不言遵者，亦卿大夫”者，案上文宾若有尊者，即诸公大夫也。

“公如大夫”，入，主人降，宾、介降，众宾皆降，复初位。主人
迎，揖让升。公升如宾礼，辞一席，使一人去之。

〈注〉“如”，读若今之若，主人迎之于门内也。辞一席，谦自同于大夫。〈疏〉以不言主人出，故知迎于门内也。今按：“如”读若今之“若”，但谓“如”字读之，似今人所用之“若”字耳，无他义也。《疏》说迂，今不取。

大夫则如介礼。有诸公，则辞加席，委于席端，主人不
彻。无诸公，则大夫辞加席，主人对，不去加席。

〈注〉加席，上席也。大夫席再重。〈疏〉云“大夫则如介礼”者，以其公如宾，故大夫则如介礼。主人迎宾，宾厌介。此公与大夫同入，公亦献大夫，故云大夫如介礼。云“有诸公，则辞加席，委于席端，主人不彻”者，大夫再重，是其正，大夫以公在，故谦委加席于席端，主人不彻也。

右遵入

明日，宾服乡服以拜赐。

〈注〉拜赐谢恩惠乡服，昨日与乡大夫饮酒之朝服也。不言朝服，未服以朝也。今文曰“宾服乡服。”〈疏〉郑知乡服是朝服者，《记》云“朝服而谋宾介”是也。此宾言乡服，其《乡射》、宾言朝服不同者，按《乡射》以公士为宾，谓在朝著朝服是其常。此宾是乡人子弟未仕，虽著朝服，仍以乡服言之故也。按注云“今文曰宾服乡服”，明古经文无服，今有之衍文也，今删去。

主人如宾服以拜辱。

〈注〉拜宾复自屈辱者，《乡射礼》曰：“宾朝服以拜赐于门外，主人不见，如宾服，遂拜之，拜辱于门外，乃退。”〈疏〉此文不具，故引《乡射》以为证，明彼此宾主，皆不相见，造门外拜谢而已。

右拜礼

主人释服。

〈注〉释朝服更服元端也。古文释作“舍。”〈疏〉昨日正行宾举饮酒之礼，相尊敬，故“朝服。”此乃燕私轻，故“元端”也。

乃息司正。

〈注〉息，劳也。劳赐昨日赞执事者。独云“司正。”司正，庭长也。〈疏〉“司正”是《庭长》，故独言之也。

无介。

〈注〉劳礼略也。司正为宾。

不杀，

〈注〉《市买》，“若因所有，可也；不杀则无俎。”〈疏〉《市买》无正文，郑以意言之，又杀则俎以盛骨体，既言“不杀”，故知无俎也。

荐脯醢。

〈注〉羞同也。〈疏〉与《正行饮酒》同。

羞唯所有。

〈注〉在有何物？〈疏〉上文正行饮酒之时，用狗胾，今不杀，故言“在有何物”，杂物皆是也。

《征惟所欲》，

〈注〉征召也。〈疏〉昨日正行饮酒，不得唤亲友，故今礼食之馀，可别召知友也。

以告于先生，君子可也。

〈注〉告，请也。先生不以筋力为礼，于是可以来君子国中有盛德者，可者召不召唯所欲。〈疏〉先生老人教学者：君子则《曲礼》博闻强识，敦善行而不怠者也。云“可者召不召，唯所欲”者，上文云“征唯所欲”，上下相成解也。

宾、介不与。

〈注〉“《礼》渎则亵”，古文“与”为预。〈疏〉宾介昨日正行礼，今又召之，则是数数则渎，渎则不敬。

《乡乐》唯欲。

〈注〉乡乐，《周南》《召南》六篇之中，唯所欲作，不从次也。不歌《鹿鸣》《鱼丽》者，辟国君也。〈疏〉《二》、“《南》为乡大夫之

乐《小雅》，为诸侯之乐。上正行饮酒，歌《小雅》，今燕不歌《鹿鸣》《鱼丽》，是辟国君也。

右息司正